Európska charta o participácii mladých ľudí na živote obcí a regiónov
(súčasť Rezolúcie 237 Stálej konferencie miestnych samospráv, ktorá bola prijatá 19. marca 1992)

Úvodom

Participácia na živote obcí a miest poskytuje mladým ľudom možnosť, aby sa s nimi identifikovali ako občania a nezostali iba ich obyvateľmi. Účasť je predpoklad, ak chcú mladí ľudia prejaviť svoju vôľu žiť spoločne s ostatnými na ulici, v časti obce, meste alebo regióne a byť aktérmi sociálnych zmien.
Participácia mladých ľudí ako faktor v ich sociálnej integrácii ponúka účinný prostriedok na prekonanie protirečení, ktoré pôsobia v modernej obci: na jednej strane anonymita a utiahnutie sa do seba, na druhej strane verejný život a vôľa zmeniť veci.
Táto charta nie je príručka o opatreniach, ktoré sú nevyhnutné z hľadiska uľahčenia života mladých ľudí v obci. Charta skôr naznačuje základné smery na uľahčenie participácie mladých ľudí na rozhodovacích procesoch o nich samotných.
Prostredníctvom premyslenia a konania v združeniach spoločne s ostatnými mladými ľuďmi, avšak nielen v ich prospech, budú miestni a regionálni poslanci a rozhodovacie orgány môcť konštatovať, že mladí ľudia sa skutočne menia na osobnosti, ktoré sú v stave premyslieť problémy svojho každodenného života, ako aj stať sa plnoprávnymi občanmi svojej obce a regiónu.

Časť I. Sektorové politiky
1. Vo vedomí toho, že participácia mladých ľudí na živote obce a regiónu patrí do rámca celkovej politiky založenej na súdržnom prepojení sektorových politík, miestne a regionálne orgány sa pokúsia prispôsobiť princípom tejto charty a implementujú do nich rozličné formy participácie, o ktorých konzultovali s mladými ľuďmi a ich zástupcami.
2. Princípy a rozličné formy participácie zaručujú, že sa týkajú všetkých mladých ľudí bez akejkoľvek diskriminácie, osobitne ak pochádzajú z etnických, rasových, národnostných, sociálnych alebo kultúrnych menšín.

POLITIKA VOĽNÉHO ČASU A SOCIÁLNO‑KULTÚRNYCH ČINNOSTÍ
3. Obce a regióny podniknú potrebné kroky v záujme podpory politiky organizovaných sociálno‑kultúrnych činností – mládežnícke spolky a organizácie, mládežnícke skupiny a obecné strediská – ktoré spolu s rodinou, školou a pracoviskom:
– sú jedným z pilierov sociálnej súdržnosti v obciach a regiónoch,
– zostanú ideálnym spôsobom participácie mládeže a začlenenia mládežníckej politiky v oblasti športu, kultúry, remesiel a obchodu, hudobnej tvorby, divadla a umenia, ako aj v oblasti sociálnych činností.
4. Keďže obce a regióny majú na zreteli túžby mladých ľudí, ich predpoklady na rozvoj mikroprojektov a ich uplatňovanie v lokálnom priestore, budú podporovať rozvoj takých pružných foriem a štruktúr združovania, ako sú strediská mládeže alebo skupiny mladých organizované samotnými mladými ľuďmi.
5. Miestne a regionálne správne orgány podporujú rozvoj organizácií mladých ľudí, ktorí v dôsledku získaných skúseností nestability sú najvzdialenejší spoločenskému životu.
6. Miestne a regionálne správne orgány v záujme rozšírenia siete mládežníckych združení v obciach a regiónoch prijímajú vhodné opatrenia na podporu tých organizácií a združení, ktoré organizujú výcvik vedúcich mládežníckych klubov a organizácií, ako aj mladých sociálnych pracovníkov, hrajúcich významnú úlohu v živote obcí a regiónov.
7. Miestne a oblastné zastupiteľstvá, ak to pripúšťa súčasná miestna alebo štátna legislatíva, poskytnú možnosť mladým ľuďom vo veku od 16 rokov voliť a aktívne pracovať v štatutárnych orgánoch mládežníckych asociácií a organizácií, ktorých sú aktívnymi členmi.

POLITIKA PODPORY ZAMESTNANOSTI A ZMENŠENIA NEZAMESTNANOSTI MLÁDEŽE
8. Miestne a regionálne správne orgány sa usilujú spracovať alebo napomôcť všetkými vhodnými prostriedkami, ktoré majú k dispozícii, aby vznikli ekonomické a sociálne programy zamerané proti nezamestnanosti v záujme odstránenia jednej z príčin sociálnej nepohody mladých ľudí.
9. Miestne a regionálne správne orgány so zreteľom na uplatnenie konkrétnej zmluvnej politiky v prospech zamestnanosti mládeže sa usilujú založiť alebo zlepšiť informačné štruktúry na miestnej i regionálnej úrovni medzi podnikateľmi, vzdelávacími a výcvikovými ustanovizňami a predstaviteľmi miestnych a regionálnych mládežníckych združení.
10. Miestne a regionálne orgány preto, aby splnili svoju zodpovednosť, podniknú kroky na rozšírenie zamestnanosti mladých ľudí najmä v týchto oblastiach:
– v úzkej spolupráci so školami a profesijnými výchovnými ustanovizňami pri zamedzovaní nedostatkov v oblasti vzdelania,
– v miestnych centrách, kde sa poskytuje špeciálna pomoc mladým ľuďom s vážnymi ťažkosťami so získaním miesta pre nedostatok kvalifikácie alebo iné sociálne či rodinné ťažkosti,
– v podpore mladých ľudí, ktorí plánujú založiť malé podniky alebo družstvá, poskytovaním logistickej pomoci vo forme predpokladov a vybavenia, finančného a obchodného poradenstva,
– v podpore aktivít organizácií mládeže, asociácií a klubov mládeže, ktoré sú významným javom sociálnej scény na miestnej úrovni, osobitne tých aktivít, ktoré sa zaoberajú znevýhodnenými mladými ľuďmi, prostredníctvom zmluvnej finančnej pomoci a oslobodením od daní a sociálnych dávok, ako aj poskytovaním pomoci prostredníctvom výcviku a vybavenia,
– v podpore projektov, ktoré rozvíjajú dobrovoľnícku prácu ako alternatívny prostriedok sociálnej integrácie nezamestnaných, ako dopĺňanie vzdelania napriek nezamestnanosti a ako aktívnu formu participácie mladých ľudí v ich miestnom alebo regionálnom prostredí.
11. Obce a regióny v súvislosti s výstavbou Európy poskytujú pomoc asociáciám alebo skupinám, ktoré sa zameriavajú na mobilitu mladých ľudí, prostredníctvom projektov na výmenu mladých robotníkov alebo študentov a napomáhajú rozvoj  výmenných sietí v prospech mladých pracovníkov.

POLITIKA BÝVANIA A MESTSKÉHO ŽIVOTNÉHO PROSTREDIA
12. Obce a regióny budú spoluvytvárať so zástupcami organizácií mládeže podmienky na rozvíjanie mestského životného prostredia na základe ucelenejšieho a menej rozčleneného životného prostredia, v ktorom sa integrujú bývanie, trávenie voľného času, obchody, školy, ihriská, ako aj pracoviská.
13. Čo sa týka organizovania mestského systému dopravy, komunálne správne orgány a iné miestne organizácie by mali nájsť mechanizmus, ktorý poskytne mladým ľuďom možnosť participácie na tejto organizácii. Takýto mechanizmus by mal dovoliť spoluprácu aj medzi obcami.
14. Miestne a regionálne správy majú povinnosť sledovať politiku bývania a mestského životného prostredia, aby umožnila úzku spoluprácu mladých ľudí a poradenských zložiek, ako sú v obci a regióne zvolení poslanci, rozhodujúci hospodárski činitelia, vedúci občianskych združení a spolkov a architekti, s cieľom
– spracovať programy harmonickejšieho životného prostredia, vhodnejšieho na osobnú sebarealizáciu a skutočnú solidaritu medzi generáciami,
– rozvinúť sústredenú politiku na mestské prostredie, ktorá bude v programoch výstavby a renovácie rešpektovať pôvodnú sídelnú zástavbu a jestvujúce sociálne a interkultúrne skutočnosti obyvateľov.
15. V úzkej spolupráci s organizáciami mládeže, organizáciami majiteľov vlastniacich byty a nájomcov alebo organizáciami bývajúcich, agentúr sociálneho bývania a sociálnych pracovníkov miestne úrady podporujú rozvoj jestvujúcich sociálnych štruktúr:
a/ miestne informačné centrá o bývaní pre mladých ľudí s cieľom 
– poskytovať úplné informácie o možnostiach bývania, s prihliadnutím na ich individuálne zdroje a požiadavky,
– poskytovať všetky informácie o platných zákonoch, o výhodách  a právach v nich zakotvených pre mladých ľudí,
– pomáhať riešiť ubytovanie mladých ľudí v prípade núdze v dôsledku sociálnych alebo rodinných problémov,
b/ miestne záručné finančné fondy napomáhajúce mladým ľuďom riešiť ich bytovú situáciu.

POLITIKA V OBLASTI VÝCHOVY A VZDELÁVANIA ZAMERANÁ NA PODPORU PARTICIPÁCIE MLÁDEŽE
16. Miestne a regionálne správne orgány sledujú vo vlastnej kompetencii, aby školská politika obsiahla aj výchovu ľudských práv a podnecovala mladých ľudí plne sa zúčastňovať na živote školy a aktivitách združení, ako je napríklad mimoškolská činnosť a výmena žiakov.
17. Miestne a regionálne správne orgány podporujú a finančne zabezpečujú školské projekty, ktoré integrujú mladých ľudí do spoločenského života obce, ako napríklad
– noviny a iné médiá umožňujúce mladým ľuďom pestovať ich schopnosti vyjadrovať sa a komunikovať,
– podpora participácie mládeže v školských štruktúrach, aby si navykli pracovať v demokracii,
– podpora výmeny mládeže a mnohostranných kontaktov medzi mladými ľuďmi a školami v európskych obciach s cieľom ich prípravy na život v multikultúrnej spoločnosti.
18. Miestne a regionálne orgány správy, ktoré rozhodujú o školských osnovách a výcvikových programoch, budú sa usilovať začleniť mladých ľudí do konzultačných komisií, v ktorých sa pripravujú osnovy a výchovné aktivity posmeľujúce mládež prejavovať sa, ako napr. v divadle, umení, hudbe, literatúre a v masmédiách.

POLITIKA MOBILITY MLADÝCH AKO NÁSTROJ NA ZLEPŠENIE REGIONÁLNEHO EKONOMICKÉHO VYROVNANIA
19. Miestne a regionálne správne orgány sa zaväzujú vo svojej činnosti akceptovať myšlienku, že mládežnícka politika a najmä podpora medzinárodnej výmeny mládeže zohráva významnú úlohu v ekonomickom rozvoji európskych regiónov:
a/ Miestne a regionálne správne orgány v regiónoch s nízkym príjmom, vysokou nezamestnanosťou alebo inými štruktúrnymi problémami sa zaväzujú, že budú aktívne podporovať školy a mladých ľudí vo svojom regióne participovať v medzinárodných partnerstvách škôl, medzikultúrnych školských výmenách a v rozličných európskych sieťach, ako je napríklad MEJ‑network‑NCE‑Netz. Miestne a regionálne orgány sú pripravené tieto formy výmeny aj finančne podporovať, pretože pokladajú za strategicky dôležité z hľadiska regionálneho rozvoja v integrovanej Európe budúcnosti poskytnúť mládeži skúsenosť zavčasu získať medzinárodné skúsenosti. Touto politikou sa pokúšajú získať pre mladých ľudí získať čo možno najviac príležitostí, aby pracovali v podnikoch, ktoré sa zúčastňujú na konkurencii na medzinárodnom trhu.
b/ Miestne a regionálne správne orgány v ekonomicky úspešnom regióne aktívne podporujú svoje školy a mládež na participácii na medzinárodnej spolupráci a multikultúrnych výmenách, ako aj na zúčastňovaní sa na činnosti v európskych sieťach. Uvedené orgány sú pripravené poskytnúť finančné prostriedky na tieto formy výmen, osobitne v regiónoch s nízkym štandardom ekonomického vývoja, veľmi vzdialeným regiónom a regiónom s jazykom a kultúrou veľmi odlišnou od vlastnej.

POLITIKA SOCIÁLNEJ A ZDRAVOTNEJ PREVENCIE
20. S ohľadom na podporu vzniku a uplatňovania projektov pochádzajúcich od mladých ľudí, ktoré majú význam pre vývoj celkovej zdravotnej situácie a dynamiku života spoločenstva, miestne a iné regionálne správne orgány sa zaväzujú vytvárať alebo rozvíjať inštitucionálne mechanizmy na konzultácie medzi organizáciami mládeže, zvolenými poslancami, ako aj sociálnymi a odbornými partnermi, ktorí zabezpečujú sociálne alebo zdravotné služby.
21. Obce a regióny vzhľadom na ohrozenie mládeže zneužívaním drog a alkoholu založia, rozšíria alebo budú pomáhať rozvíjať informačné a poradenské služby pre mladých ľudí postihnutých týmito problémami v spolupráci s predstaviteľmi organizácií mládeže, ako podporovať výcvikové programy pre sociálnych pracovníkov a vodcov združení, ktoré sa starajú o prevenciu a rehabilitáciu postihnutých mladých ľudí.
22. Mladí ľudia tvárou v tvár rozličným ekonomickým, zamestnaneckým a kultúrnym prekážkam, najmä v súvislosti so sexom a rodinným životom, ktoré predstavujú podstatnú zložku života, očakávajú, že miestne a regionálne správne orgány zriaďujú služby na plánovanie rodiny a sexuálnovýchovné poradne. Zároveň budú podporovať účasť mladých ľudí na plánovaní a hodnotení projektov a činností týchto stredísk či asociácií.
23. Obce a regióny, vzhľadom na rast pohlavne prenášaných chorôb podniknú kroky na zosilnenie informačných kampaní a na preventívne opatrenia zacielené na mládež, na podporovanie ducha solidarity v spoločenstve obce, ktoré sa prejaví v sociálnych vzťahoch v prekonávaní moralistických predsudkov a segregácie. Mladí ľudia a zástupcovia miestnych organizácií mládeže majú byť organicky zapojení do procesov tvorby a realizácie informácií a programov činnosti. 
PROGRAM INFORMAČNÝCH STREDÍSK A BÁNK ÚDAJOV PRE MLADÝCH ĽUDÍ
24. Obce a regióny na podklade požiadaviek mladých ľudí zriaďujú a podporujú informačné a konzultačné centrá poskytujúce služby všetkým mladým ľuďom, pričom im priamo poskytujú informácie o mnohých otázkach, ako sú aktivity vo voľnom čase, šport, kultúrne podujatia, bývanie, mládežnícke spolky, dočasné zamestnania, profesijné poradenstvo a školenie.

POLITIKA ROVNAKÝCH PRÍLEŽITOSTÍ
25. Obce a regióny sa usilujú optimalizovať podmienky na rovnosť mužov a žien v miestnom i regionálnom živote, najmä účinnou politikou, ktorá poskytne ženám prístup do zodpovedných pozícií v spolkoch, politike a miestnych zastupiteľstvách.
26. Obecné a regionálne správne orgány v rámci svojich možností podporujú vzdelávaciu a výchovnú politiku s cieľom rovnosti medzi ženami a mužmi, poskytujúcu učiteľom výchovné prostriedky prekonávania sociálnych a kultúrnych stereotypov už od raného detstva. 
27. Podporu politiky rovnosti mužov a žien zabezpečujú orgány miestnej a regionálnej správy tým, že
a/ vyčleňujú osobitný fond v rámci svojho rozpočtu, aby mohli zamestnať kvalifikovanú osobu so zodpovednosťou a oblasť rovnosti príležitostí a za problematiku žien,
b/ vypracujú strednodobý plán, ktorého cieľom je prekonávať nerovnosti medzi mladistvými,
c/ zverejnia výročnú správu o podpore rovnosti príležitostí s údajmi podľa pohlavia a veku a o opatreniach prijatých v tejto oblasti s celkovým zhodnotením politiky rovnakých príležitostí,
d/ zaväzujú sa rozvíjať aj osobitnú politiku v prospech dievčat a mladých žien a aktívne podporovať zriadenie výborov na koordinovanie politiky rovnosti medzi mužmi a ženami.
28. Túto politiku umožňujú najmä nasledujúce opatrenia:
– podrobné informovanie dievčat a mladých žien o kvalifikačných kurzoch,
– podporovanie úsilia dievčat získať profesionálne schopnosti štipendiami a organizovaním rozličných študijných kurzov,
– pripravovanie dievčat a mladých žien na zvládnutie verejných záležitostí a na základe kvótovej regulácie zabezpečenie, aby získali zodpovednosť za rozhodnutia na najvyššej možnej úrovni,
– v oblasti sociálnych služieb uvedenie do pôsobnosti finančné opatrenia, ktoré pomáhajú dievčatám a mladým ženám.

POLITIKA VO VIDIECKYCH OBLASTIACH
29. Regionálne správne orgány a vidiecke spoločenstvá sa vynasnažia sledovať osobitnú politiku vo vidieckych oblastiach tak, že budú:
a/ prioritne podporovať stredne veľké podniky a družstvá, ktoré založili mladí ľudia a ktoré sa považujú za významný nástroj v zamestnaneckej politike vidieka, najmä podporou malých a stredne veľkých podnikov a spracovanie miestnych roľníckych produktov,
b/ podporovať bytovú politiku, ktorá umožní mladým ľudom žiť na vidieku,
c/ podporovať tvorbu školskej politiky, ktorá zabezpečí vidieku školskú sieť s výkonom vo vzdelávaní a výchove, odzrkadľujúcim sa v  schopnosti mladých ľudí plne participovať na živote ich obce a regiónu,
d/ udržiavať alebo aj vytvárať možnosti odborného výcviku, ktoré budú garantovať mladým ľudom právo na vzdelanie v ich regióne,
e/ podnecovať kluby mládeže a občianske združenia mládeže, podporovať alebo zriaďovať obecné strediská, ktoré stimulujú sociálny a kultúrny život, poskytujú mladým ľuďom vzácnu možnosť dostať sa z izolácie, dávajú im šancu zariadiť si život podľa vlastných predstáv, prevziať zodpovednosť za vlastný život a venovať sa veciam, ktoré ich najviac zaujímajú,
f/ pomáhať mladým ľuďom hrať aktívnu úlohu pri organizovaní a riešení bežných verejných záležitostí.
ŠPECIFICKÁ KULTÚRNA POLITIKA
30. Miestne a regionálne správne orgány sa usilujú poskytovať mladým ľuďom prostriedky a podmienky na sebarealizáciu a rozvíjanie ich tvorivých schopností a zručností, napríklad:
– podporovaním výcviku a tvorivého prejavu v hudbe, v médiách a umení,
– pomocou pri získavaní moderných prostriedkov vyjadrenia, komunikácie a pri sprístupňovaní mladým ľuďom moderné technológie – poskytovaním priestorov, informácií, vzorov a logistických infraštruktúr, podstatných pre ich kreatívne, výrazové a kultúrne činnosti,
– zriaďovaním komunikačných centier, ako sú miestne a regionálne rozhlasové stanice a televízne kanály s možnou aktívnou účasťou mladých ľudí.

POLITIKA V OBLASTI ŽIVOTNÉHO PROSTREDIA
31. Vo vedomí skutočnosti, že problémy životného prostredia sa týkajú predovšetkým mladých ľudí, ktorí budú musieť v budúcnosti prekonávať všetky minulé omyly, zaväzujú sa správne orgány obce a iné orgány v oblasti, že vytvoria mládežnícky fond životného prostredia. Jeho správna rada sa skladá zo zástupcov hospodárskeho života, volených zástupcov obce a vedúcich organizácií mládeže, aby rozhodli o stanovení priorít v regióne.
32. Tvárou v tvár k čoraz viditeľnejšiemu poškodzovaniu životného prostredia, ktoré je dôsledkom nášho spotrebného životného štýlu a krátkodobého myslenia, miestne a regionálne správne orgány finančne podporujú projekty zamerané na rast uvedomovania si problémov životného prostredia v škole i v spolkoch, či už sa to týka tradičných alebo experimentálnych projektov.
33. Orgány miestnej a regionálnej správy sa zaväzujú, že budú podporovať medzikultúrnu výmenu, aby sa aj jej prostredníctvom rozširovalo globálne povedomie o nevyhnutnosti riešiť problémy životného prostredia nadnárodnými štruktúrami.

Inštitucionálna participácia mladých ľudí na miestnom a regionálnom živote

34. Aby sektorová politika viedla k úspechu, obecné správne orgány a iné orgány verejnej správy, sa zaväzujú optimalizovať inštitucionálne predpoklady účasti mladých ľudí na príslušných rozhodnutiach a diskusiách.
35. Inštitucionálne predpoklady takejto účasti môžu mať štruktúrnu podobu, ktorá sa líši v mestskom prostredí, v dedine alebo dokonca podľa regiónu. Tieto štruktúry majú mladým ľudom a ich zástupcom umožniť, aby boli rovnocennými partnermi pri tvorbe príslušných politických rozhodnutí.
36. Partnerstvo predstavuje pre mladých ľudí prostriedok, aby získali možnosť na vyslovenie svojich záujmov, ale aj posiňuje ich postavenie a rolu v spoločenstve obce a umožňuje zohrávať úlohu v praktickej aplikácii tejto charty participácie mladých ľudí v živote obce.

37. ZÁSTUPCA MLÁDEŽE (A youth delegate)
Jedným z hlavných predpokladov hájenia záujmov mladých ľudí je mať zástupcu v inštitucionálnej štruktúre obce a regionálnom zastupiteľstve, t. j. mať "delegáta mládeže". V obciach a regionálnych zastupiteľstvách, kde zástupcu mládeže nemajú, treba takéto miesta vytvoriť a vymenovať vhodných mladých kandidátov na základe odporúčania miestnych mládežníckych spolkov a organizácií.
Počas trvania mandátu úlohou zástupcu mládeže je pomáhať oddeleniu mládeže obce, ktoré je zodpovedné za mládež, dohliadať nad súdržnosťou cieľov mládežníckej politiky a koordinovať rozhodnutia dotýkajúce sa mladých ľudí.

ŠTRUKTÚRA SPOLUMANAŽÉROVANIA (Co‑management) PROJEKTOV
38. Očakávanie sociálnych a kultúrnych zmien v živote obce, susedstva alebo dediny predstavuje výzvu pre mladých mužov a ženy prevziať priamu zodpovednosť za ich projekty a hrať aktívnu úlohu v príslušnej politike.
Z tohto dôvodu miestne a regionálne správne orgány vytvárajú alebo podporujú obecnú radu mládeže ako štruktúru na aktívnu participáciu, v ktorej
– mladých členov volia ich rovesníci,
– mladý občan zvolený zhromaždením za predsedu spravidla riadi rokovanie spolu so starostom alebo pracovníkom obce zodpovedným za záležitosti mládeže,
– obecná rada mládeže pozostáva výlučne z mladých ľudí s výnimkou starostu a radcu obce zodpovedného za záležitosti mládeže.
39. Členovia obecnej rady mládeže sú volení na základe sociologických pomerov v príslušných obciach vrátane mládežníckych skupín, spolkov a organizácií, stredísk mládeže a obecných centier, rád mládeže a škôl.
40. Na základe schváleného rozpočtu v správnych orgánoch obce alebo regiónu pôsobia rady mládeže obce v štyroch hlavných oblastiach tak, že
– zisťujú potreby a túžby mladých ľudí a analyzujú príslušné problémy, ako je bývanie, plánovanie mesta, aktivity vo voľnom čase, kultúrne zariadenia atď.,
– diskutujú a preverujú uskutočniteľnosť projektov spolu s expertmi, miestnymi volenými zástupcami a štátnymi úradníkmi v subkomisiách,
– zostavujú rozpočty a prijímajú rozhodnutia a uplatňujú ich,
– permanentne zaznamenávajú výsledky.
41. Okrem prijímania rozhodnutí rady mládeže obce môžu predstavovať fórum, kde mladí ľudia môžu vyložiť svoje predstavy o problémoch, ktoré sa týkajú ich života v susedstve, meste alebo dedine.
Možnosť hovoriť o vlastných problémoch predstavuje príležitosť učiť sa demokracii a participovať na riadení verejných záležitostí.

ŠTRUKTÚRA KONZULTÁCIÍ
42. Takéto štruktúry predstavujú fórum, kde sa uskutočňujú pravidelné a stabilné inštitucionálne dialógy medzi volenými predstaviteľmi a zástupcami alebo predstaviteľmi združení mládeže a ich organizácií, v ktorých môžu byť mladí ľudia volení ich vrstovníkmi, mladí sociálni pracovníci, vedúci mládežníckych spolkov, klubov, obecných stredísk, sociálnych stredísk, stredísk na plánovanie rodiny, informačných a servisných centier alebo vedúci rady mládeže, či iným koordinačným orgánom spolkov a organizáciami mládeže v danej obci či regióne.
Táto štruktúra predstavuje fórum, kde sa rozpracúvajú jednotlivé sektorové politiky, ktorých uplatnenie sa konzultuje s mladými ľuďmi a pre nich.